- Det første, der ligesom faldt mig ind, da jeg hørte det, det var: It's crazy, siger en storgrinende statsminister Lars Løkke Rasmussen (V).

Udtrykket 'det er crazy' er Uffe Elbæks egne ord.

Da Alternativets leder på valgnatten i 2015 blev bedt om en kommentar til partiets flotte valgresultat, var det eneste en storsmilende Uffe Elbæk kunne få over sine læber:

- Hvor er det crazy, det her, mand.

Og det er netop den bemærkning, statsministeren nu forsøger at referere til.

- Men hvis jeg tænker mere seriøst over det, så kan jeg egentligt godt forstå det. Det er da det bedste job, man overhovedet kan have i Danmark, det er et enormt privilegium at være statsminister. Så det kan jeg det godt forstå, at han gerne vil være, siger Lars Løkke Rasmussen.

Læs også : Uffe Elbæk spiller sig selv på banen som statsminister

Reaktionen fra statsministeren kommer, efter at Uffe Elbæk (Å) i går annoncerede, at han også er er statsministerkandidat ved det kommende folketingsvalg.

- Jeg peger på mig selv. Alternativet peger på os selv, sagde Uffe Elbæk.

- Der er ingen af de to nuværende partier, som stiller med en statsministerkandidat, der kan tælle vores stemmer ind i deres ligning. Vi peger på os selv, sagde han.

Læs også : Socialdemokratiet om Elbæks udmelding: Opbrud i dansk politik

Hvordan det så bliver, hvis Uffe Elbæk efter et valg skulle gå hen også blive statsminister, vil Lars Løkke Rasmussen dog ikke spekulere nærmere i.

- Det skal jeg ikke kaste mig ud, det må han jo selv føre valgkamp på, siger Lars Løkke Rasmussen.

- Nu er der jo så to oppositionskandidater. Den ene vil samle Danmark, men kan ikke samle oppositionen om sit kandidatur. Den anden, jeg ved ikke, hvad han vil.

- Jeg vil koncentrere mig om at passe mit eget arbejde, siger statsministeren.